Derde Titans-stryd ook afgelas | Netwerk24
Deur Johann De Jager 15 Januarie 2021 16:28
Die Titans was in al drie wedstryde betrokke en moes 'n soveelste keer hoor daar kan nie gespeel kon word nie omdat die buiteveld te nat is nadat hul herontmoeting met die Knights Vrydag ook in die slag gebly het.
Reën en 'n nat buiteveld het Vrydag in Potchefstroom weer die laaste sê gehad in die kragmeting in die plaaslike eendagreeks tussen die Titans en Knights. Dit was die derde keer dié week dat geen spel moontlik was nie. Foto: Gallo Images
Die skeidsregters, Abdoellah Steenkamp en Abongile Sodumo, het bevind die speelveld is te sag en dat die speeltoestande te gevaarlik vir die spelers is.
Die twee spanne se eerste wedstryd kon Maandag ook nie gespeel word nie.
Ditto Donderdag se wedstryd tussen die Titans en die Dolphins.
Die Dolphins is met een wedstryd oor met 11 punte seker van die eerste plek in Groep A.
Die Titans (5) en die Knights (4) se lot sal Saterdag met die laaste Groep A-wedstryd tussen die Dolphins en Knights bepaal word.
As daar weer nie gespeel kan word nie, sal die Knights as die tweede span in die groep tot die halfeindronde deurdring.
Die Dolphins kan met die wete dat hulle eerste in die groep sal bly, van die spelers inspan wat nie in hulle twee voltooide wedstryde in aksie was nie.
Hul afrigter, Imraan Khan, het vandeesweek gesê hulle wil seker maak hulle eindig eerste in die Groep omdat die groepwenners in die eindstryd sal speel as die halfeindstryde nie gespeel kan word nie.